b'\n_START_ARTICLE_\nKeralos istorija\n_START_SECTION_\nTamilakamo dalis\n_START_PARAGRAPH_\nSavaranki\xc5\xa1ka Keralos istorija, lyginant su kit\xc5\xb3 Piet\xc5\xb3 Azijos subregion\xc5\xb3 istorijomis, yra palyginti nesena. Iki VIII a. ji buvo Tamilakamo istorijos dalis, ir buvo valdomas kaip \xc4\x8ceros valstyb\xc4\x97s (kurios centras buvo Tamilnade) provincija. Nuo III a. \xc4\x8dia \xc4\xafsigal\xc4\x97jo kalabharai.\n_START_SECTION_\nAntroji \xc4\x8cera\n_START_PARAGRAPH_\nIX a. prad\xc5\xbeioje Keralos teritorijose susik\xc5\xabr\xc4\x97 Antroji \xc4\x8cera, kurios valdovai kildino save i\xc5\xa1 senosios \xc4\x8ceros dinastijos. Valdant Kulasechar\xc5\xb3 dinastijai, \xc4\x8cera vald\xc4\x97 vis\xc4\x85 Keralos paj\xc5\xabr\xc4\xaf i\xc5\xa1 sostin\xc4\x97s Kodungaluro. Atrodo, tuo metu ji vald\xc4\x97 ir paj\xc5\xabrio Karnatak\xc4\x85 (Kanaros region\xc4\x85). \xc4\x8cera aktyviai kovojo su galingomis to meto tamil\xc5\xb3 imperijomis Pandija ir \xc4\x8cola._NEWLINE_Antrosios \xc4\x8ceros valstyb\xc4\x97je \xc4\x97m\xc4\x97 formuotis malajali\xc5\xb3 tautyb\xc4\x97, kuri atsiskyr\xc4\x97 nuo kit\xc5\xb3 tamil\xc5\xb3. Kristalizavosi atskiras malajali\xc5\xb3 identitetas, kult\xc5\xabra. Susiformavo savaranki\xc5\xa1ka kalba, ra\xc5\xa1tas, netgi kalendorius. V\xc4\x97liau \xc4\x8cera imta tarti kaip Kera, kas dar v\xc4\x97liau i\xc5\xa1sivyst\xc4\x97 \xc4\xaf \xc5\xbeod\xc4\xaf Kerala._NEWLINE_Tuo metu Valstyb\xc4\x97 kontroliavo didel\xc4\x99 dal\xc4\xaf Indijos vandenyno prekybos, \xc4\x8dia apsistojo daug arab\xc5\xb3 pirkli\xc5\xb3.\n_START_SECTION_\nSvarupamai\n_START_PARAGRAPH_\nNuo \xc4\x8colos antpuoli\xc5\xb3 valstyb\xc4\x97 silpo ir apie XI a. suskilo \xc4\xaf daugyb\xc4\x99 smulki\xc5\xb3 feodalini\xc5\xb3 vald\xc5\xb3, vadinam\xc5\xb3 svarupamais (\xe0\xb4\xb8\xe0\xb5\x8d\xe0\xb4\xb5\xe0\xb4\xb0\xe0\xb5\x82\xe0\xb4\xaa\xe0\xb4\x82), valdom\xc5\xb3 i\xc5\xa1 sostini\xc5\xb3 kovilakam\xc5\xb3. Juos vald\xc4\x97 valdovai, kurie tarpusavyje kariavo. I\xc5\xa1kilo kari\xc5\xb3 nair\xc5\xb3 sluoksnis. Stipriausi svarupamai buvo Kolathunadas, Ko\xc5\xbeikod\xc4\x97, Ko\xc4\x8dis ir Venadas.\n_START_SECTION_\nKolonijinis laikotarpis\n_START_PARAGRAPH_\nNuo XV a. pabaigos \xc4\x8dia \xc4\xaftak\xc4\x85 \xc4\xafgijo portugalai, v\xc4\x97liau olandai, britai._NEWLINE_Nuo XVIII a. vidurio vyko konsolidacija, kuomet pietiniuose svarupamuose \xc4\xafsigal\xc4\x97jo Travankoro ir Ko\xc4\x8dio karalyst\xc4\x97s. \xc5\xa0iaurin\xc4\x97 Kerala buvo nukariauta tamil\xc5\xb3 Maisoro karalyst\xc4\x97s._NEWLINE_Brit\xc5\xb3 Indijos laikais buvo i\xc5\xa1laikyta karalys\xc4\x8di\xc5\xb3 savivalda.'